АҞӘА, ажьырныҳәа 29-Sputnik, Асмаҭ Ҵәыџьԥҳа. Аслан Бжьаниа атәыла ауаажәларратә усзуҩцәеи аинтеллигенциеи дырԥылеит еиуеиԥшым актуалра змоу азҵаарақәа рылацәажәаразы, ажьырныҳәа 29 рзы.
Аиԥылараҿы ареспублика ашәарҭадаразы арратә мчқәа рырӷәӷәара азҵаара дазааҭгылеит Атәыла ахада. Иара иазгәеиҭеит арратә усх аҟны аҭагылазашьа шыуадаҩу, аха "ашәара ҳалаланы иҟам". Уезгьы, Аслан Бжьаниа игәаанагарала арра-техника рӷәӷәатәуп, агәҽанызаара ҳамазароуп Ашьха Ҟарабах иҟалаз ахҭысқәа рышьҭахь.
"Аибашьреи аҭынчреи рызҵаара хашҭшьа змам зҵаароуп. Қырҭтәыла атәылахьчара абиуџьет иартәоит 270 миллион доллар, 40 нызқьҩык амобилизациа иаҵанакуеит. Ари ҳара агәҭынчымра ҳазцәырнагоит, иҳамоуи ҳалшарақәеи рызхәыцра аҭахуп", - иҳәеит иара.
Бжьаниа иажәақәа рыла Урыстәылеи Аԥсни рырратә усеицура аҵак ду амоуп, дара рыцхыраарала Аԥсны арратә мчқәа иахәҭоу аҩаӡараҟынӡа ихагалатәуп, техникала еиқәыршәатәуп.